NaiveNeuron/SloPal huggingface dataset:
R. Rafaj, poslanec: (2010-05-26):
A ak budete mať čas, ja vám požičiam množstvo materiálu, aby ste si naštudovali tú reálnu hrozbu, ktorá je, pretože sa bude prijímať aj ďalší zákon, zákon o národnej traume Trianonu 4. júna. A viete, ako sa medzinárodná zmluva Trianonu nazýva? Nazýva sa Mierový diktát. Ja poznám len jeden diktát okrem tých, čo nám diktovali, a to bol Mníchovský diktát. Takže s chorými ľuďmi musíte vedieť bojovať aj správnymi liekmi politického charakteru. A pokiaľ vaše vystúpenia doteraz vždy dbali na to, čo je v zahraničí, čo je štandardné, čo je normálne, ja to znova zopakujem, tak dostaneme sa na tú istú rovinu ako Dánsko, Nemecko, Španielsko a Česká republika. Ale vy si takto, prepáčte, kvôli jednému stromu nenaháňajte voličov, pretože potom by mohli aj tí slovenskí mladí voliči, ktorých chcete možno získať, stratiť svoju vlasť a nemali by kde voliť.
Ledecký, Vladimír, poslanec NR SR (2021-12-02):
Vážený pán predsedajúci, vážené panie poslankyne, vážení páni poslanci, v súlade s § 73 zákona o rokovacom poriadku som bol určený za spravodajcu k návrhu zákona, ktorý je uvedený pod tlačou 805. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. V zmysle oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady č. 830 z 1. decembra 2021 navrhujem, aby návrh zákona prerokovali: Ústavnoprávny výbor Národnej rady, Výbor Národnej rady Slovenskej republiky pre hospodárske záležitosti a Výbor Národnej rady Slovenskej republiky pre sociálne veci. Za gestorský výbor navrhujem výbor Národnej rady pre sociálne veci a odporúčam aby predmetný návrh zákona výboru prerokovali vrátane gestorského výboru ihneď. Prosím, pán predsedajúci, otvorte všeobecnú rozpravu.
Hrušovský, Pavol, podpredseda NR SR (2010-12-03):
Pán poslanec Jasaň.
Blanár, Juraj, podpredseda NR SR (2021-10-19):
Pán kolega Kéry, celá diskusia začala tým, že ministerstvo kultúry povedalo, že nemá peniaze na Múzeum Slovenského národného povstania. Ty si sa pýtal, že aký je dôvod. No toto je jediný dôvod. Ale ja poviem aj iný. A možno to bude aj pre pána Šefčíka. V jednej diskusnej relácii sa minister Naď vyjadril, že keď to prejde pod ministerstvo obrany, skoncuje sa aj s tou propagandou Nočných vlkov, ktorí si tam robia svoju propagandu, putinovskú. Čiže inými slovami, pani ministerka Milanová nebola schopná skoncovať s putinovskou propagandou a jediný, ktorý to dokáže, je pán minister Naď, ktorý to na plné ústa povedal, dámy a páni. Veď my by sme mali byť radi, aby sa rozvíjalo toto múzeum. Každý by mal byť rád, aby sa rozvíjalo, a hlavne aby tam chodili ľudia, či to budú Noční vlci, môžu prísť aj americkí motorkári, nech prídu, nech si uctia naše Slovenské národné povstanie, ale nie tak, ako to pán minister Naď povedal, že skoncujeme s touto putinovskou propagandou Nočných vlkov. Pani Milanová to nedokázala, tak ste našli človeka, ktorý skoncuje. A to je nadväzovanie na to, čo si povedal, pán kolega Kéry, v súvislosti s nekritickou orientáciou pána Naďa na americkú ambasádu a na všetko, čo je americké. Ale predsa takto sa naša história nevyvíjala, dámy a páni. My sme tu v stredoeurópskom priestore a tá história je omnoho-omnoho pestrejšia, ako len takýto pohľad, o ktorom sa nás snaží presvedčiť pán minister Naď a pani ministerka Milanová.
Grendel, Gábor, podpredseda NR SR (2022-12-01):
Tri faktické poznámky na vystúpenie pani poslankyne Žitňanskej. Končím možnosť prihlásiť sa s faktickými poznámkami. Ako prvá pani poslankyňa Drábiková.
P. Paška, predseda NR SR: (2008-02-14):
Pán poslanec Galbavý.
V. Petríková, podpredsedníčka vlády a ministerka spravodlivosti SR: (2010-02-02):
Návrh zákona nahrádza a súčasne ruší platný zákon č. 403/2004 Z. z. o európskom zatýkacom rozkaze v znení neskorších predpisov, ktorým Slovenská republika transponovala do  svojho právneho poriadku Rámcové rozhodnutie Rady 2002/584/SVV z 13. júna 2002 o európskom zatykači a o postupoch odovzdávania osôb medzi členskými štátmi. Prijatie nového zákona o európskom zatýkacom rozkaze si vyžiadala jednak štvorročná prax pôvodného zákona, ktorá identifikovala viacero aplikačných problémov v súdnej praxi, ako aj výsledky hodnotenia Slovenskej republiky v rámci 4. kola vzájomného hodnotenia členských štátov Európskej únie zameraného na praktické uplatňovanie európskeho zatýkacieho rozkazu a súvisiacich postupov vydávania osôb medzi členskými štátmi Európskej únie. Zapracovanie nevyhnutých zmien vyplývajúcich z doterajšej praxe a odporúčaní hodnotenia Európskej únie si vzhľadom na svoj rozsah vyžiadalo prípravu uceleného návrhu nového zákona. V neposlednom rade sa prijatím nového zákona odstraňuje identifikovaný transpozičný deficit označeného rámcového rozhodnutia. Hlavnou zmenou, ktorú návrh zákona prináša, je predovšetkým jeho nová systematika v rámci jednotlivých častí zákona. Navrhovaná systematika má slúžiť na lepšiu orientáciu zákonných pravidiel v rámci konania o európskom zatýkacom rozkaze s prihliadnutím na reálny priebeh konania o európskom zatýkacom rozkaze v praxi. Návrh zákona terminologicky vychádza z platného zákona č. 403/2004 Z. z., vo viacerých ustanoveniach však spresňuje vymedzenie jeho základných inštitútov a postupov. Z procesného hľadiska je najzásadnejšou zmenou zavedenie predbežnej a vydávacej väzby inšpirovanej z ustanovení Trestného poriadku týkajúcich sa extradičného konania na základe medzinárodného zatýkacieho rozkazu. Súčasná úprava väzby bola vyhodnotená ako nevyhovujúca, predovšetkým s ohľadom na jej obligatórnosť v súvislosti s vybranými kategóriami trestných činov. Návrh zákona je v súlade s ústavou, ústavnými zákonmi, medzinárodnými zmluvami, ktorými je Slovenská republika viazaná, a zákonmi a súčasne je v súlade  s právom Európskej únie. Návrh zákona nezakladá negatívne nároky na verejné financie, nebude mať ekonomický ani environmentálny vplyv, ani vplyv na zamestnanosť a na podnikateľské prostredie. Návrh zákona bol vládou Slovenskej republiky schválený dňa 13. januára 2010. Ďakujem vám za pozornosť.
Bugár, Béla, podpredseda NR SR (2016-09-13):
Prerušujem rokovanie. (Potlesk.) A budeme pokračovať o 14.00 s faktickými poznámkami. (Prerušenie rokovania o 12.01 hodine.)
Kotleba, Marian, poslanec NR SR (2016-10-20):
Pán kolega, dobre si to povedal, len si zabudol ešte zdôrazniť niektoré, niektoré možno časti vystúpenia predtým predkladateľky ministerky spravodlivosti, ktorá hovorila vo svojom úvodnom vystúpení o tom, že podľa nej sudcovia nedokážu získať zručnosti. Ja sa pýtam, že aké zručnosti. Zručnosti odsúdiť človeka na počkanie, zručnosti odsúdiť človeka presne vtedy, keď si to nejaký politik rozkáže? To znamená, tu v pléne bude mať ministerka spravodlivosti tú drzosť, že bude kritizovať sudcov za to, že svoj mandát sudcu, svoju funkciu sudcu nevykonávajú slobodne, v súlade so svojím presvedčením a svedomím, ale že to budú musieť robiť na nejaký politický rozkaz. Ja sa potom pýtam, aký bude rozdiel medzi uplatňovaním praxe tohto nového superdemokratického zákona a medzi inkvizičnými súdmi známymi z minulosti. Sme, samozrejme, dnes celý čas v tomto volebnom období svedkami toho, že charakter, charakter rozhoduje, charakter rozhoduje asi aj v tomto prípade na tomto poste. A ja si len dovolím, pán kolega, medzi tvoje príklady, ktoré si uviedol, doplniť jeden. Ak by dnes žil Ľudovít Štúr, ak by dnes znova vydal Slovanstvo a svet budúcnosti, tak by bol na 100 % označený za extrémizmu, za extrémistu a za proruského agenta. Toto je, žiaľ, stav dnešnej spoločnosti, ale ďakujem ti pekne za tvoje vystúpenie. (Potlesk.)
Laššáková, Jana, podpredsedníčka NR SR (2013-06-20):
Panie poslankyne, páni poslanci, prosím vás o pokoj v rokovacej sále a o zaujatie svojich miest, pretože pristúpime k hlasovaniu. Pokračujeme v prerušenom rokovaní hlasovaním. Prosím predsedu ústavnoprávneho výboru, poslanca Róberta Madeja, aby uviedol hlasovanie v prvom čítaní o vládnom návrhu zákona, ktorým sa mení a dopĺňa Exekučný poriadok, tlač 550. Nech sa páči, pán poslanec, máte slovo. Poprosím vás, páni poslanci, o pokoj v rokovacej sále. Nech sa páči, pán poslanec. [Hlasovanie o vládnom návrhu zákona, ktorým sa mení a dopĺňa zákon Národnej rady Slovenskej republiky č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov a ktorým sa menia a dopĺňajú niektoré zákony , tlač 550.]
A. Belousovová, podpredsedníčka NR SR: (2007-09-14):
Budeme pokračovať v prerušenej rozprave v prvom čítaní o návrhu poslancov Národnej rady Slovenskej republiky Martina Fronca, Lászlóa Szigetiho a Ferdinanda Devínskeho na vydanie zákona o vzdelávaní v školách (školský zákon) a o zmene a doplnení niektorých zákonov (tlač 388). Prosím teraz pána poslanca Martina Fronca, aby zaujal miesto určené pre navrhovateľov, a pani spravodajkyňu z výboru pre vzdelanie, mládež, vedu a šport pani poslankyňu Tatianu Rosovú, aby zaujala miesto určené pre spravodajcov. (Ruch v sále.) Vyhlasujem 10-minútovú prestávku. (Prestávka.) (Po prestávke.)
Bugár, Béla, podpredseda NR SR (2017-03-21):
Nech sa páči. Prezentujme sa a hlasujme. (Hlasovanie.) Prítomných 147 poslancov, za 31, proti 40, zdržalo sa 74 poslancov, 2 nehlasovali. Konštatujem, že tento návrh zákona, ktorý bol vrátený prezidentom Slovenskej republiky, sme neschválili.
Paška, Pavol, predseda NR SR (2012-09-27):
Ďakujem veľmi pekne, pán predseda. Otváram rozpravu, nemám písomnú prihlášku, pýtam sa, kto chce vystúpiť, páni poslanci Osuský, Mikloško a pán poslanec Dzurinda, končím možnosť sa prihlásiť. Nech sa páči, pán poslanec.
P. Paška, predseda NR SR: (2008-07-02):
Tento návrh sme neschválili.
Žitňanská, Lucia, poslankyňa NR SR (2013-09-03):
Ďakujem pekne. Myslím, že už to tu zaznelo, ale ja chcem v mene klubov SDKÚ – DS, KDH a MOST – HÍD navrhnúť, aby bol zaradený do programu bod Mimoriadna správa verejného ochrancu práv o skutočnostiach nasvedčujúcich závažnému porušeniu základných práv a slobôd konaním niektorých orgánov. Tie zistenia ombudsmanky sú naozaj vážne, týkajú sa práv skupiny osôb a nemôžeme ich brať na ľahkú váhu. Minister Kaliňák má zjavne plnú hlavu verejného obstarávania a ESA, ale na jeho hlavnú agendu, a síce na prácu polície, mu zjavne neostáva čas. A rovnako vážne sú ale aj zistenia ombudsmanky ohľadne škôl. Tento parlament je na každej schôdzi plný návrhov, ktorými sa chce sociálnymi dávkami regulovať to, čo politici nazývajú rómskou otázkou, ale tu sa ukazuje, že naozaj plošne zaraďujeme deti do špeciálnych... (Prerušenie vystúpenia časomerom.)
M. Číž, poslanec: (2005-12-06):
Ja si vážim návrh pána kolegu Miššíka a mrzí ma, že si ma, Peter, nepochopil. Hovoril som o tom, že mal prísť trošku skôr, aby sa s ním dalo pracovať, ale nemám pocit, že by som ťa urážal a ani nikoho iného. Povedal som, áno, povedal som ostrejší názor, ale myslím si ho a stojím si za ním a hovoril som ho čestne do očí pánovi kolegovi Drgoncovi, ale to teraz nie je dôležité. Dôležité je jednoducho to, že ten návrh je tu predložený a až teraz vo svojom vystúpení pár minút predo mnou v parlamente zaznel. A aj tak nevieme ešte posúdiť celkový rozsah a už nebudeme môcť názor na ten tvoj rozsah vyjadriť, pretože už nebude rozprava. V tom to bolo nekorektné a pevne verím, že keď si bol doteraz korektný, takže aj toto uznáš. Ďakujem.
Laššáková, Jana, podpredsedníčka NR SR (2014-07-09):
Pán poslanec Csicsai, chcete reagovať? Stlačte trojku. Nech sa páči.
Ľ. Mušková, poslankyňa: (2004-12-09):
Ja sa chcem spýtať, pán minister, myslím si, že skutočne je to protirečivosť v tomto zákone, či sa náhodou nebudete na ministerstve zaoberať touto situáciou a meniť tieto paragrafy, lebo sú v totálnej, ako som povedala na začiatku, kontradikcii. Ďakujem.
Pčolinský, Peter, poslanec NR SR (2018-06-18):
Ďakujem pekne. Vážené panie poslankyne, vážení páni poslanci, v súlade s § 73 zákona o rokovacom poriadku som bol určený výborom Národnej rady pre pôdohospodárstvo a životné prostredie za spravodajcu k návrhu uvedeného zákona (tlač 1024). Predkladám informáciu k predloženému návrhu zákona. Návrh zákona spĺňa náležitosti podľa rokovacieho poriadku a Legislatívnych pravidiel tvorby zákonov. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali výbory: ústavnoprávny výbor a Výbor Národnej rady pre pôdohospodárstvo a životné prostredie. Za gestorský výbor navrhujem Výbor Národnej rady pre pôdohospodárstvo a životné prostredie a odporúčam, aby predmetný návrh zákona výbory prerokovali do 7. septembra 2018 a v gestorskom výbore do 10. septembra 2018. Pán predsedajúci, môžete otvoriť všeobecnú rozpravu.
Paška, Pavol, predseda NR SR (2014-10-23):
Pani poslankyňa Mezenská bola jediná ústne prihlásená v rámci bodu interpelácie poslancov. Chce niekto z pánov ministrov reagovať? Predpokladám, že nie. Upozorňujem, aby v zmysle stanovenej lehoty do 30 dní odpovedali. Vyhlasujem tento bod programu za skončený a krátku prestávku a budeme po piatich minútach pokračovať v prerušenej rozprave o vládnom návrhu zákona o dani z príjmov. (Prestávka.) (Po prestávke.)
Vitteková, Anna, poslankyňa NR SR (2015-12-02):
Ďakujem. Ďalej, pán predseda, dajte hlasovať o tom, že Národná rada prideľuje návrh zákona na prerokovanie ústavnoprávnemu výboru, výboru pre obranu a bezpečnosť a výboru pre ľudské práva a národnostné menšiny; ďalej že za gestorský výbor určuje ústavnoprávny výbor s tým, aby výbory a gestorský výbor prerokovali návrh zákona ihneď.
Pellegrini, Peter, podpredseda NR SR (2020-09-22):
S reakciou na faktické, pán poslanec Mizík.
Jozef Burian, poslanec NR SR (2016-10-11):
Podbod 3 bodu 1 spoločnej správy. Teraz, pán predsedajúci, dám hlasovať o bode 2, 3 spoločnej správy s odporúčaním gestorského výboru schváliť. (Reakcia z pléna.) Štvorku ste vybrali.
Žitňanská, Lucia, poslankyňa NR SR (2015-04-22):
Ďakujem pekne za faktické poznámky. Áno, pán poslanec Brocka, myslím si, že áno a ešte si myslím, že až čas ukáže, aký bude vlastne finálny výsledok reštrukturalizácie majiteľov za podnikmi Doprastav a Váhostav, ale časom to uvidíme. Pánom kolegom zo strany SMER, za prvé som povedala, aby sme sa dobre rozumeli, že keď dohoda v rámci reštrukturalizácie mohla vzniknúť dnes, mohla vzniknúť aj pred týždňom, aj pred mesiacom a mohla vzniknúť bez ingerencie štátu, len by musela byť ochota a vôľa. A tá ochota a vôľa sa našla až vtedy, keď z príbehu reštrukturalizácie Váhostav sa stal jeden verejný škandál a pán Široký sa dostal pod verejný tlak. Vďaka štátu z toho vychádza veľmi, veľmi dobre. To si treba uvedomiť. Vychádza z toho veľmi, veľmi dobre. Štát mu v tomto prípade veľmi dobre poslúžil. Pán kolega Susko, problém tejto právnej úpravy je, že nie je šitá na mieru budúcnosti, ale je šitá na mieru jedného prípadu. Lebo my sme najskôr museli počkať, ako bude vyzerať finálna dohoda veľkých hráčov za Váhostavom, aby sme potom na to nastavili právnu úpravu tak, aby to vyhovovalo, aby sme sa do toho zmestili. Inými slovami spraviť právnu úpravu, ktorá aj keď je pre budúcnosť nevýhodná a škodlivá, umožní záručnej banke tváriť sa, že nekupuje toxické aktíva, ale že kupuje niečo, čo sa javí ako bonitná pohľadávka. Ale len javí, pretože vy to dávate do zákona, aby sa tak javila.
Blanár, Juraj, podpredseda NR SR (2021-03-31):
Vážené pani poslankyne, páni poslanci, pán poslanec Susko už má len nejakú minútku, aby dokončil svoje vystúpenie, takže poprosím vás ešte o pokoj. Nech sa páči, pán poslanec.
Pellegrini, Peter, predseda NR SR (2024-02-13):
Ďakujem pekne, pán poslanec, to je tlač 109, tak budeme riešiť, keď prídeme k tlači 109, dobre? Poprosím teraz pána poslanca Zdenka Svobodu, aby uvádzal hlasovanie o vládnom návrhu zákona, ktorým sa mení a dopĺňa zákon č. 566/2001 Z. z. o cenných papieroch, tlač 131, bod 19 schváleného programu. Nech sa páči, ide o hlasovanie v prvom čítaní. [Hlasovanie o vládnom návrhu zákona, ktorým sa mení a dopĺňa zákon č. 566/2001 Z. z. o cenných papieroch a investičných službách a o zmene a doplnení niektorých zákonov (zákon o cenných papieroch) v znení neskorších predpisov a ktorým sa menia a dopĺňajú niektoré zákony , tlač 131.]
P. Paška, predseda NR SR: (2007-09-13):
(Hlasovanie.) 128 prítomných, 75 za, 4 proti, 49 sa zdržalo. Konštatujem, že sme schválili vládny návrh zákona o organizácii pracovného času v doprave. Budeme pokračovať v rokovaní rozpravou k návrhu skupiny poslancov Národnej rady Slovenskej republiky Martina Fronca, Lászlóa Szigetiho a Ferdinanda Devínskeho na vydanie zákona o vzdelávaní v školách (školský zákon) . Ako prvý... (Ruch v sále.) Pani poslankyňa Nachtmannová?
P. Hrušovský, predseda NR SR: (2004-03-16):
Pán poslanec Urbáni.
Bugár, Béla, podpredseda NR SR (2019-10-17):
Ďakujem. Dávam teda slovo spoločnému spravodajcovi z výboru pre vzdelávanie, vedu, mládež a šport pánovi poslancovi Péterovi Vörösovi. Nech sa páči, podajte spravodajskú informáciu.
Matovič, Igor, poslanec NR SR (2023-06-22):
Ďakujem pekne za všetky faktické poznámky. Dovolím si ale teda kandido... kandidovať (povedané so smiechom), reagovať len na pár zo strany teda SaS. Pána poslanca Benčíka mi je v podstate tak trošku ľúto. Akože človek, ktorý mal nejaký imidž, akože bojoval proti zlu, zrazu sa stal v podstate kolaborantom tejto strany, ktorá bojuje len za mafiánov a oligarchov v politike, za bohatých ľudí, a myslím si, že asi tým, že som povedal, že mi je ho ľúto, asi aj stačí k nemu. Ku Karolovi Galekovi by som chcel povedať, on hovoril o tom, že považuje moje vystúpenie za nejakú psychotickú epizódu. Ale ja považujem za doslova takú psychotickú, možno takú trvalú vadu či Karola Galeka alebo celej SaS strany, že tak systematicky, vytrvalo robia politiku pre možno 10 najbohatších ľudí na Slovensku a tak vytrvalo a psychoticky bojujú proti pomoci rodinám, jako bojovali proti 200 eurám, v podstate kvôli tomu rozbili vládu, kvôli tomu sú predčasné voľby, že toto si myslím, že je taká skorej psychotická trvalá vada, že nechrániť záujmy obyčajných ľudí, ale robiť všetko pre Sláva Haščáka, osobného priateľa Cigánikovej alebo Sulíka, a nerobiť, alebo teda robiť, doslova ubližovať týmito krokmi aj chorým ľuďom. Hanbil by som sa na vašom mieste a keď teda Karol sa tu ozýva, tak by som sa jeho chcel opýtať, že ako je teda hrdý na to, čo tu spáchal v podstate presne pred rokom, kedy cez ich kolegu Kazdu predložili vtedy taký pozmeňováčik, všetkých nás oklamali v koalícii, to sú iba technické zmeny a bác, zrazu toho bolo, z toho bolo, že 60 miliónov eur mali oligarchovia ročne ušetriť a mali to zaplatiť obyčajní ľudia na distribučných poplatkoch za plyn. Že sa vy nehanbíte! A, pani poslankyňa Zemanová, žena, ktorá povie, že dôchodcov netreba uprednostniť pri očkovaní, lebo už oni nie sú produktívni pre spoločnosť, ktorá vlastne hlása takýto fašizmus... (Prerušenie vystúpenia časomerom.)
P. Hrušovský, predseda NR SR: (2005-02-08):
M. Abelovský, poslanec: O bodoch 1, 2, 3, 4, 5 nebudeme hlasovať, lebo sme schválili bod 48 spoločnej správy.
Kaník, Ľudovít, poslanec NR SR (2012-08-03):
Vážená pani podpredsedníčka, ctená snemovňa, vážené dámy, vážení páni. Ja by som nerád bol, aby ste mi teraz vyčítali, že kvôli mne musíte tu v nádeji, že sa bude hlasovať, sedieť až do štvrtej, najmä tí, ktorí nemajú záujem o tú rozpravu, ale zároveň ma veľmi teší, pokiaľ záujem máte. A pokiaľ si chcete vypočuť, to, čo vám chcem povedať. Ale budem zároveň, hneď chcem povedať, aby som bol korektný voči vám, že budem hovoriť dlho. Lebo tá téma je veľká. Takže až ste tu preto, aby ste pozorne počúvali, tak si naozaj veľmi vážim a cením.
I. Farkas, poslanec: (2007-01-30):
Podľa § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Návrh zákona bol doručený poslancom v zákonom ustanovenej 15-dňovej lehote pred schôdzou Národnej rady Slovenskej republiky, na ktorej sa uskutoční jeho prvé čítanie. Konštatujem, že uvedený návrh spĺňa z formálnoprávnej stránky všetky náležitosti uvedené v § 67 a 68 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, ako i náležitosti určené v legislatívnych pravidlách. Zo znenia návrhu zákona je zrejmý účel navrhovanej úpravy. Všeobecná časť dôvodovej správy obsahuje informáciu o cieli predloženého návrhu zákona, o súlade návrhu zákona s Ústavou Slovenskej republiky, o súvislostiach s inými zákonmi a medzinárodnými zmluvami, zhodnotenie súčasného stavu, dôvod novej právnej úpravy a o tom, že návrh nebude mať dosah na štátny rozpočet, rozpočty obcí a vyšších územných celkov. Nebude mať ekonomický vplyv ani vplyv na zamestnanosť a životné prostredie. Osobitná časť dôvodovej správy obsahuje odôvodnenie jednotlivých ustanovení návrhu. Návrh zákona obsahuje doložku zlučiteľnosti s právom Európskej únie. Podľa tejto doložky je problematika návrhu zákona upravená v práve Európskych spoločenstiev a nie je upravená v práve Európskej únie. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku na tom, že po rozprave odporučí uvedený návrh zákona prerokovať v druhom čítaní. V súlade s rozhodnutím predsedu Národnej rady Slovenskej republiky z 15. januára 2007 č. 185 a podľa § 71 rokovacieho poriadku Národnej rady Slovenskej republiky navrhujem, aby návrh zákona prerokovali výbory: Ústavnoprávny výbor Národnej rady Slovenskej republiky, Výbor Národnej rady Slovenskej republiky pre hospodársku politiku, Výbor Národnej rady Slovenskej republiky pre verejnú správu a regionálny rozvoj. Za gestorský výbor navrhujem Výbor Národnej rady Slovenskej republiky pre hospodársku politiku. Odporúčam, aby výbory predmetný návrh zákona prerokovali v druhom čítaní vo výboroch do 15. marca 2007 a v gestorskom výbore do 16. marca 2007. Pán predsedajúci, otvorte všeobecnú rozpravu a zároveň sa hlásim do rozpravy. Ďakujem pekne.
Mikuš, Jozef, poslanec NR SR (2011-12-14):
Ďakujem pekne, pán predseda. Vážené kolegyne, kolegovia, dovoľte aj mne, aby som zaželal pokojné a požehnané vianočné sviatky vám všetkým aj všetkým občanom Slovenskej republiky a do nového roku veľa zdravia a Božieho požehnania, všetko dobré. (Potlesk.)
M. Fronc, poslanec: (2009-09-09):
Po prvé, je to v týchto dňoch vo výročnej správe o stave vysokých škôl, že sa ten trend  zlomil. Pokiaľ v minulosti pribúdal z roka na rok počet študentov, ktorí študujú na vysokých školách, tak posledné číslo za posledný rok už hovorí o poklese. A ten pokles súvisí s tým, samozrejme, že aj na vysokých školách sa už jednak demografický pokles prejavuje, jednak neuveriteľný nárast počtu študentov, ktorí študujú v zahraničí, najmä v Čechách, okolo 23-tisíc oproti minulosti, to je druhá vec. A v tomto zmysel treba povedať, že vysoké školy pomaly prijímali všetko, čo sa prijať dalo, to znamená, že spĺňali podmienky na prijatie na vysokú školu. Takže toto riešenie asi nikam nevedie. Druhá poznámka, v tej súvislosti by som ju rád povedal. Pokiaľ v rokoch 1998, 2000, takisto v roku 2002 bola vysoká nezamestnanosť, ale v tom období prakticky neexistovali vysokoškoláci, ktorí boli nezamestnaní, ak neuvažujem o tých, ktorým sa nechcelo robiť a nechceli nastúpiť do zamestnania, alebo mali rôzne špekulácie, chodili do zahraničia a podobne. De facto tam v kategórii vysokoškolsky vzdelaných ľudí neexistovala nezamestnanosť. Dnes, pokiaľ poznám štatistiky, tak je to okolo 8 %. Čiže myslím si naozaj, že treba v tomto smere pomôcť, aby sme umožnili nastúpiť vysokoškolákom do zamestnania a nakoniec o tom nemusíme veľmi diskutovať,  všetci vieme, že ak dlhodobo je človek nezamestnaný, alebo vôbec nebol zamestnaný, tak nezíska pracovné návyky a často to potom už končí naozaj problematicky. Z tohto pohľadu si myslím, že tento návrh naozaj, ktorý predkladáme, má svoje ratio a opodstatnenie. Ďakujem. (Potlesk.)
Valocký, Jozef, poslanec NR SR (2023-11-23):
68. Áno, ďakujem pekne. Pán minister, musím sa prihovoriť teraz ako občan, pretože nie som právnik. Ty si tu rozprával v tejto snemovni a nebudem ti ďakovať za to, lebo ďakujú ti všetci. Ja poviem pragmaticky. Mne sa zdalo, ako keby si hovoril tejto snemovni, ktorá je hluchá. Pochopil som aj z tejto debaty, že šesť právnikov, dvanásť právnych názorov. To hovorím ako občan, nerozumiem tomu. Pozitívne ale hodnotím to, že mimo službu je postavených 46, myslím, si hovoril policajtov a z toho je len, tuším, len šesť tých čurillovcov. Tak o čom tu neustále hovoríme? Pozitívne hodnotím, že migranti dostali stopku. A keďže nie som právnik, ale chirurg a u nás platí také pravidlo, že musíš sa vydať cestou, teda začať operovať včas. Keď si sa nejako rozhodol, musíš tu cestu dokončiť, nemôžeš nechať toho pacienta na tom operačnom stole. A po tretie platí pravidlo, že nesmieš tú operáciu podľa možností predlžovať. Pretože škodíš pacientovi, takže vitaj, pán minister, v rodine chirurgov. Ďakujem. (Potlesk.)
Hrnčiar, Andrej, podpredseda NR SR (2016-05-19):
Ďakujem, pán poslanec. Nech sa páči, pani poslankyňa Cigániková.
Uhrík, Milan, poslanec NR SR (2017-09-08):
Vážený pán predsedajúci, vážené kolegyne, milí kolegovia, vážený pán navrhovateľ, predkladateľ, ja som si so záujmom vypočul rozpravu, keď ste ešte pred letnými prázdninami predkladali návrh tohto uznesenia. Vy ste v tom návrhu operovali najmä s takými pojmami ako investícia, investícia do budúcnosti, investícia pre naše deti. S týmto ja by som si dovolil nesúhlasiť, pretože pojem investícia má, samozrejme, v akademickom nejakom prostredí viacero definícií, ale taká najlepšia definícia, ktorá mne sa najviac páči spomedzi všetkých, bola tá, že investícia je vzdanie sa súčasného blahobytu, časti súčasného blahobytu na to, aby sme si v budúcnosti mohli dovoliť blahobyt väčší. A to sa v prípade uvoľnenia dlhovej brzdy nedeje a ani sa to neplánuje stať, pretože žiadneho súčasného blahobytu sa nevzdávam, ale práve naopak, berieme si blahobyt, ktorý nám nepatrí, to znamená blahobyt budúcich generácií našich detí. Hovorili ste teda o investíciách pre naše deti. Ja mám ročnú dcéru. Skúsil som si to tak nejakým spôsobom zosobniť, personifikovať, že akoby som jej to asi tak povedal, vysvetlil a znelo by to asi nasledovne: „Milá Zuzka, postavili sme ti my diaľnice, ktoré si ale budeš musieť, bohužiaľ, splácať ty zo svojich daní a možnože to bude splácať ešte aj tvoja dcéra.“ Myslím si, že by mi asi naspäť odpovedala: „Tato, že prečo ste rozhodovali o peniazoch, ktoré vám nepatria, prečo ste rozhodovali o peniazoch budúcich generácií, o peniazoch, na ktoré ani nemáte nárok?“ Slovenská republika nemá nízky dlh. Máme dlh 44 mld. eur, čo je dosť vysoké číslo. Za posledných desať rokov sme len na úrokoch zaplatili, zaplatili zhruba 11-12 mld. eur, za ktoré sa už mohlo postaviť kopec diaľnic. Často na to, aby sa toto číslo tak virtuálne znížilo, sa používa radšej percentuálne uvádzanie dlhu, relatívne uvádzanie dlhu vo vzťahu k HDP. Zhodou okolností to teraz vychádza dobre, lebo ako povedal aj predseda vlády, aj váš pán minister Kažimír, teraz sú že vraj dobré časy. HDP rastie, čiže ten dlh relatívne k HDP vyzerá dobre, že klesá, alebo že je teda nízky, ale situácia sa môže v priebehu nasledujúcich rokov veľmi rýchlo obrátiť, pretože žiadny ekonomický cyklus ani táto konjunktúra nebude trvať večne. Možno za pár rokov, nieže možno, určite za pár rokov príde nejaká recesia, možno depresia, kedy hádepéčko rapídne poklesne, resp. nebude rásť a potom relatívny dlh voči HDP raketovo vystrelí, raketovo narastie. Kto to bude potom splácať? Kto si prevezme na seba tú zodpovednosť? Ako ja chápem snahe politikov, aj keď to neschvaľujem, ale je to prirodzené a robí to plus-mínus každý, že každý politik sa rád predvádza či už pri poklepkávaní nejakých stavebných kameňov alebo pri strihaní pások, ale apelujem na to, aby sme sa k tomu postavili zodpovedne, aby sme, aby sme teda nerozhadzovali peniaze, ktoré nám nepatria len preto, aby sme presadili nejaké krátkodobé politické ambície, politické ciele, ale aby sme mysleli najmä na nasledujúce generácie a skúšali hľadať rezervy tam, kde v súčasnosti sú a tie rezervy tam teda sú. Ďakujem pekne.
Kollár, Boris, predseda NR SR (2023-05-09):
Prosím, prezentujme sa a hlasujeme. (Hlasovanie.) Prítomných 138, za 103, 20 proti, 13 sa zdržalo, 2 nehlasovali. Uvedený návrh sme schválili. Konštatujem, že sme schválili, že sme schválili návrh novely zákona č. 222/2022 Z. z. o štátnej podpore na nájomné bývanie. Budeme pokračovať hlasovaním v druhom čítaní o vládnom návrhu zákona, ktorým sa mení a dopĺňa zákon č. 566/2001 Z. z. o cenných papieroch a investičných službách. Je to tlač 1436, bod 37 schváleného programu. Dávam slovo spoločnej spravodajkyni z výboru pre financie a rozpočet a poslankyni, pani poslankyni Anne Miernej, aby hlasovanie uvádzala. [Hlasovanie o vládnom návrhu zákona, ktorým sa mení a dopĺňa zákon č. 566/2001 Z. z. o cenných papieroch a investičných službách a o zmene a doplnení niektorých zákonov (zákon o cenných papieroch) v znení neskorších predpisov a ktorým sa menia a dopĺňajú niektoré zákony , tlač 1436.]
J. Laššáková, poslankyňa: (2003-12-16):
Z. Martináková, podpredsedníčka NR SR: Prosím, hlasujeme o návrhu, aby Národná rada nepokračovala v prerokúvaní tohto návrhu. (Hlasovanie.) Prítomných 127 poslancov, za návrh hlasovalo 77, proti 19, zdržalo sa 30, nehlasoval 1. Konštatujem, že sme schválili návrh nepokračovať v prerokúvaní návrhu zákona.
Grendel, Gábor, podpredseda NR SR (2021-11-26):
Dve faktické poznámky na vaše vystúpenie, pani poslankyňa. Končím možnosť prihlásiť sa s faktickými. Tak tri. Končím možnosť prihlásiť sa s faktickými poznámkami. Pán poslanec Marek Šefčík.
Sulík, Richard, predseda NR SR (2011-03-23):
Dámy a páni, poprosím vás, aby ste sa dostavili do rokovacej miestnosti, budeme pokračovať 16. schôdzou Národnej rady. Vážené panie poslankyne, vážení páni poslanci, otváram druhý rokovací deň 16. schôdze Národnej rady. Na dnešnom rokovacom dni o ospravedlnenie nepožiadal žiaden poslanec. V rokovaní pokračujeme v prerušenej rozprave v prvom čítaní o vládnom návrhu zákona, ktorým sa mení a dopĺňa zákon č. 153/2001 Z. z. o prokuratúre v znení neskorších predpisov a ktorým sa menia a dopĺňajú niektoré zákony , tlač 279. Poprosím ministerku spravodlivosti, aby zaujala miesto určené pre navrhovateľov a spravodajkyňu, ako vidím už je na mieste pre spravodajcov. Do rozpravy sú ešte ústne prihlásení pani poslankyňa Dubovcová, pán poslanec Číž a pán poslanec Mamojka. Dávam slovo pani poslankyni Dubovcovej. Nie je tu. Stráca poradie. Pán poslanec Číž. Pán poslanec Číž tiež nie je, stráca poradie. Pán poslanec Mamojka už raz poradie stratil, opätovne tu nie je. Vyhlasujem všeobecnú rozpravu za skončenú. Chce zaujať stanovisko navrhovateľka? Spravodajkyňa? Prerušujem rokovanie o tomto bode programu. Nasledujúcim bodom programu je prvé čítanie o vládnom návrhu zákona o Obchodnom vestníku a o zmene a doplnení niektorých zákonov . Vládny návrh zákona je pod tlačou 280, návrh na jeho pridelenie na prerokovanie výborom je v rozhodnutí č. 279. Odovzdávam slovo pani ministerke spravodlivosti, aby vládny návrh zákona uviedla. Poprosím pani poslankyňu Laššákovú.
B. Bugár, podpredseda NR SR: (2002-05-16):
(Hlasovanie.) Prítomných je 119 poslancov, za 58, proti 35, zdržalo sa 21, nehlasovali 5. Konštatujem, že návrh uznesenia nebol schválený. (Potlesk.) Pán poslanec, pán spravodajca, ale o návrhu pána poslanca Brňáka, ktorý... P. Finďo, poslanec: Ospravedlňujem sa pánovi poslancovi Brňákovi. Pán poslanec Brňák v rozprave predniesol návrh uznesenia, ktoré znie: Národná rada Slovenskej republiky žiada predsedu Národnej rady o zabezpečenie realizácie uznesení tohto parlamentu č. 1757 a č. 1956. Prosím, dajte hlasovať.
Hrušovský, Pavol, podpredseda NR SR (2010-12-02):
Pani poslankyňa a predkladateľka súhlasí so stanoviskom spoločného spravodajcu. (Súhlasná reakcia.) Nech sa páči.
Bugár, Béla, podpredseda NR SR (2018-10-24):
Prezentujme sa a hlasujeme. (Hlasovanie.) Prítomných 145, za 129, proti 1, zdržalo sa 14 poslancov, 1 nehlasoval. Návrh sme schválili. Pani poslankyňa Sárközy, nech sa páči, uveďte hlasovanie v prvom čítaní o návrhu skupiny poslancov na vydanie zákona o osobitnom odvode obchodných reťazcov (tlač 1162). (Hlasovanie o návrhu skupiny poslancov Národnej rady Slovenskej republiky na vydanie zákona o osobitnom odvode obchodných reťazcov , tlač 1162.)
Glváč, Martin, podpredseda NR SR (2019-09-17):
Ďakujem. Dávam slovo spoločnému spravodajcovi z výboru pre sociálne veci poslancovi Burianovi, aby informoval Národnú radu o výsledku rokovania výborov o tomto návrhu zákona a aby odôvodnil návrh a stanovisko gestorského výboru. Nech sa páči, pán poslanec.
Ledecký, Vladimír, poslanec NR SR (2022-12-02):
Áno, hlasovanie navrhujem na budúci týždeň na utorok, na prvé hlasovanie.
Sulík, Richard, predseda NR SR (2011-07-11):
Ďakujem. Pani Tomanová, to bola žiadosť stiahnuť návrh z rokovania parlamentu? (Reakcia poslankyne.) Veď preto sa pýtam, aby to v zázname bolo správne. Šesť poslancov sa prihlásilo s faktickými poznámkami. Uzatváram možnosť. Slovo má pán poslanec Matovič.
Bugár, Béla, podpredseda NR SR (2017-09-12):
Ďakujem pekne. Otváram rozpravu a konštatujem, že nemám žiadnu písomnú prihlášku, preto otváram možnosť sa prihlásiť ústne do rozpravy. Jeden, končím možnosť sa prihlásiť ústne do rozpravy. Pán poslanec Jurzyca, máte slovo.
Galko, Ľubomír, poslanec NR SR (2012-09-26):
Ďakujem pekne. Pán námestník, ja som si vypočul pozorne to, čo ste hovorili. Áno, môžem potvrdiť, naozaj tam máte tie rozbité stoličky v tých kanceláriách. Ja osobne som tam bol ešte na začiatku volebného obdobia vypovedať a to bolo prvé, čo mi udrelo do očí. A chcem vám popriať, aby sa vám trošku lepšie darilo, a možnože aj na tie lepšie stoličky bude potom, pretože naozaj máme veľmi veľa korupčných škandálov, ktoré neboli došetrené tak, ako by sa patrilo. Už keď sa nepodarilo to s tými člnmi bez motorov a modernizácia vrtuľníkov z času smeráckej vlády, tak možno aspoň kauza, kde ide o Partizán a Saratov a kde ide o 5 mil. eur a už trestné stíhanie beží, sa podarí došetriť. Čo sa týka vojenských prokurátorov, priznám sa, že tie problémy som spôsobil ja s mojím tímom, lebo pôvodný návrh ministerstva spravodlivosti bol, že neprejdú na vašu prokuratúru administratívni pracovníci, ani prokurátori. Pokladal som to za nefér voči vojenským prokurátorom, pretože inak by automaticky spadli do sociálnej siete, zaťažovali by osobitný dôchodkový účet a na ich miesta by boli prijímaní potom civilní prokurátori. A pod toto rozhodnutie som sa podpísal a hlásim sa k nemu. A posledná vec, ktorú ste povedali, je, že prijmete kritické pripomienky. Hovorili ste o vyšetrovateľoch, na ktorých sú politické tlaky pred voľbami. Pán námestník, unikali vám materiály pred voľbami, unikali vám výpovede svedkov, unikali vám texty obvinených pred týmito parlamentnými voľbami. A tak ako, som to hovoril v mojom jednom príhovore, zlyhávajú nečestní politici a nečestní novinári, ktorí utajované skutočnosti zverejňujú potom v novinách, a pritom by ich mali odovzdať na políciu, na NBÚ, tak zlyhávajú aj nečestní prokurátori, ktorí porušujú zákon a ktorí posúvajú médiám niečo, čo sa tam nikdy nemá dostať. Takže by bolo dobré na toto sa zamerať. Ďakujem pekne.
Gál, Gábor, poslanec NR SR (2013-03-25):
Ja keď ste rozprávali... (Prerušenie vystúpenia predsedajúcou.)
A. Belousovová, podpredsedníčka NR SR: (2007-03-29):
S reakciou na vystúpenie pána poslanca Lipšica sa neprihlásil nikto. Teda chcem sa opýtať, či sa chce niekto prihlásiť do rozpravy ústne. (Reakcia z pléna.) No pardon. To sú už prihlášky ústne, áno? (Odpoveď z pléna.) Dobre. Takže ústne sa do rozpravy prihlásila pani poslankyňa Žitňanská. (Hlasy z pléna.) Dobre. Takže najskôr s faktickou poznámkou na vystúpenie pána Lipšica, nech sa páči, pán poslanec Kovarčík.
Blaha, Ľuboš, poslanec NR SR (2017-04-06):
No áno, všetci vieme, že najdôveryhodnejšie bytosti na svete sú mladí narkomani, ktorí píšu listy. A, samozrejme, všetko, čo napísali, musí byť zákonite pravda. A netreba to ani overovať. Slepo tomu verme. Toto je svet pána Galka z Kauflandu a on nám ide rozprávať o tom, čo má byť sociálna práca. Fantastické! (Potlesk.) Viete, tu bol krásne vidieť ten kontrast pána ministra Richtera, ktorý hovoril fakty, čo veta, to fakt. A pani Blahová? Čo veta, to sprosté slovo, vulgarizmus. Ona nemá v sebe toľko inteligencie, aby neprečítala ťažké vulgarizmy z tých listov tých narkomanov. To je niečo neuveriteľné! A teraz pán Galko tu ide moralizovať. Všetkým nám záleží na deťoch, všetkým nám záleží na deťoch a je neuveriteľné, že tu niekto robí z ministra a z nás niekoho, komu nezáleží na deťoch. Toto je chrapúnstvo non plus ultra, páni kolegovia z opozície! Neobviňujte nás z vecí z takých, akých by ste neobvinili ani tých najhorších nepriateľov! Všetkým nám záleží na tých deťoch. Ale, preboha, nemôžeme spochybňovať ministerských úradníkov, sociálnu kuratelu, policajtov, súdy, všetkých týchto odborníkov, psychológov spochybníme, aby sme teraz dali priestor listom mladých ľudí, ktorí sú drogovo závislí a z nich teraz spravíme vrchol dôveryhodnosti. To hádam nemyslíme vážne! Však každé to svedectvo musíme preveriť. A to práve minister spravil. Preveril a zistil, že k takýmto pochybeniach, o akých sa hovorilo, jednoducho nedošlo. Tak potom čo od neho chcete? Chcete, aby lynčoval? Ja si myslím, že vaše metódy pripomínajú reálne Ku-Klux-Klan. Dať si biele plachty a ísť zlynčovať nejakého človeka len preto, že masa si to povedala. To je niečo neuveriteľné! Oblečte si teraz červené kabátiky a choďte obesiť tohto Tománka. To je neuveriteľné! Čiže, páni kolegovia, skúsme vecnú, odbornú diskusiu, tak ako to hovoril pán minister Richter. Ja mám pocit, že nikto z nás sa nevenuje problematike drogovo závislých. Ja osobne poznám vlastne iba jediného človeka, ktorý užíval drogy, heroín a pervitín, pána Poliačika. (Smiech v pléne.) A myslím si, že nikto z nás nepozná viacerých narkomanov, ako je pán Polia... (Prerušenie vystúpenia časomerom. Reakcia z pléna.)
Jurinová, Erika, podpredsedníčka NR SR (2014-01-30):
Pán poslanec Lipšic.
Huba, Mikuláš, poslanec NR SR (2014-05-13):
Ďakujem za slovo, pani predsedajúca. S poľutovaním musím konštatovať, že vláda nás opäť stavia pred dilemu pripomínajúcu Sofiinu voľbu pri tomto návrhu skráteného legislatívneho konania. Táto dilema je aktuálna pre všetkých tých a tie, ktorí a ktoré považujú za potrebné a žiaduce, aby sa o tejto citlivej téme na pôde Národnej rady hovorilo, a to hovorilo čo najskôr. Teda to je to „a“. Ale to „b“, teda to, čo nám robí problém – všetkým tým, ktorí sme presvedčení (a vyplýva to aj z dikcie zákona), že skrátené legislatívne konania by mali byť naozaj vyhradené len pre situácie, keď ide takpovediac o život a keď ide o situácie, ktoré sa nedali dostatočne vopred predvídať a sú takpovediac neočakávané alebo nečakané. To v žiadnom prípade neplatí o tejto problematike. Nadviažem na predrečníka, naozaj sme mali vyše desať rokov, vedeli sme na deň presne, kedy ten 1. máj roku 2014 príde a napriek tomu sme teraz zase stresovaní skráteným legislatívnym konaním. Takže toľko na margo tej dilemy. Ďakujem.
Hambálek, Augustín, poslanec NR SR (2022-02-11):
Ďakujem za slovo, pán predsedajúci. Vážené panie poslankyne, poslanci, v súlade s § 73 zákona o rokovacom poriadku som určený za spravodajcu k návrhu uvedeného zákona (tlač 860). Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. Zo znenia uvedeného návrhu zákona je zrejmý aj účel navrhovanej úpravy. Vychádzajúc z opatrení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali Ústavnoprávny výbor Národnej rady Slovenskej republiky, Výbor Národnej rady Slovenskej republiky pre zdravotníctvo a Výbor Národnej rady Slovenskej republiky pre vzdelávanie, vedu, mládež a šport. Za gestorský výbor navrhujem Výbor Národnej rady Slovenskej republiky pre vzdelávanie, vedu, mládež a šport. Odporúčam, aby predmetný návrh zákona v druhom čítaní výbory prerokovali do 30 dní a gestorský výbor do 32 dní od prerokovania návrhu zákona v Národnej rade Slovenskej republiky v prvom čítaní. Skončil som, pán predsedajúci. Otvorte, prosím, rozpravu.
Glváč, Martin, podpredseda NR SR (2017-12-13):
Ďakujem. Dávam slovo spravodajcovi, ktorého určil navrhnutý gestorský výbor pre verejnú správu a regionálny rozvoj, poslancovi Vladimírovi Slobodovi. Nech sa páči.
Laššáková, Jana, podpredsedníčka NR SR (2014-09-11):
Na vystúpenie pána poslanca s faktickou poznámkou pán poslanec Jasaň, končím možnosť prihlásiť sa s faktickými poznámkami. Nech sa páči, pán poslanec.
Šimečka, Michal, podpredseda NR SR (2023-12-20):
Ďakujem veľmi pekne. S faktickou pán poslanec Dvořák.
Simon, Zsolt, poslanec NR SR (2013-11-29):
Ďakujem pekne. Pán kolega Duchoň, vidím, že ministerstvo financií pracuje celkom dobre, že napísal vám toto stanovisko, ale skutočne dovoľte, aby som povedal základnú pointu tohto vládneho návrhu zákona a kde je jeho kacírskosť. Včerajšie Hospodárske noviny, reklama na jednu tretinu, je tam napísaných päť rokov s eurom na Slovensku, Robert Fico predseda vlády Slovenskej republiky, generálny partner EKO INVEST. Ten istý, kto je vlastníkom EKO INVEST-u, je vlastníkom aj SCP Ružomberok. Darovali ste mu minulý rok 25 mil. eur daňového bonusu. Nemusí zaplatiť. Tých 25 miliónov chcete tu nahnať na 50-tisíc malých živnostníkoch. Tých, ktorí majú problém. Na malých podnikateľoch. Na tých chcete to stiahnuť. Toto je choré a toto je zvrátené. A keď za toto vznikajú také živly, ako v Banskej Bystrici, tak sa ráno pozrite do zrkadla všetci, lebo za toto môžete vy takýmito návrhmi, ktoré predkladáte. Ďakujem.
I. Radičová, poslankyňa: (2007-10-29):
A k tomu politiku, k predčasným dôchodkom. Odhady, ktoré boli urobené, boli robené naozaj pre prvý rok otvorenia systému predčasných dôchodkov. Vy hovoríte o kumulatívnom čísle za všetky tie roky. A posledná poznámka. Opakujem, áno, optimálne by bolo, aby títo občania neboli odkázaní na predčasné dôchodky. Ale ja nemôžem hovoriť o optimálnom stave, ja hovorím o realite.
Grendel, Gábor, podpredseda NR SR (2021-11-03):
Sedem faktických poznámok na vaše vystúpenie, pán poslanec. Nech sa páči, pán poslanec Eduard Kočiš.
Ďuriš Nicholsonová, Lucia, podpredsedníčka NR SR (2017-06-15):
Ďakujem pekne a dávam slovo pani spravodajkyni, ktorú určil navrhnutý gestorský ústavnoprávny výbor, pani poslankyni Kataríne Macháčkovej. Nech sa páči.
Hatráková, Katarína, poslankyňa NR SR (2021-06-22):
Vážený pán predsedajúci, milé kolegyne, kolegovia, dovoľte mi, prosím, predložiť spoločnú správu Výborov Národnej rady Slovenskej republiky o prerokovaní návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 544/2010 Z. z. o dotáciách v pôsobnosti Ministerstva práce sociálnych vecí a rodiny Slovenskej republiky v znení neskorších predpisov (tlač 506.) Národná rada Slovenskej republiky uznesením č. 765 z 13. mája 2021 pridelila predmetný návrh zákona na prerokovanie: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie a rozpočet a Výboru Národnej rady Slovenskej republiky pre sociálne veci, zároveň určila Výbor Národnej rady Slovenskej republiky pre sociálne veci ako gestorský výbor a lehoty na prerokovanie návrhu zákona v druhom čítaní vo výboroch. Predmetný návrh zákona (tlač 506) prerokovali a odporučili Národnej rade Slovenskej republiky schváliť všetky určené výbory. Z uznesení výborov Národnej rady Slovenskej republiky pod bodom III tejto spoločnej správy vyplývajú tri pozmeňujúce návrhy. Gestorský výbor odporúča návrh zákona schváliť v znení schválených pozmeňujúcich návrhov. Gestorský výbor odporúča hlasovať o návrhoch 1 až 3 v IV. časti tejto spoločnej správy spoločne so stanoviskom gestorského výboru schváliť. Spoločná správa Výborov Národnej rady Slovenskej republiky o prerokovaní návrhu zákona vo Výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre sociálne veci č. 114 zo 14. júna 2021. Týmto uznesením ma výbor zároveň poveril, aby som na schôdzi Národnej rady Slovenskej republiky pri rokovaní o predmetnom návrhu zákona informovala o výsledku rokovania výborov a predkladala návrhy v zmysle príslušných ustanovení zákona o rokovacom poriadku Národnej rady. Pán predsedajúci, otvorte, prosím, rozpravu.
Hrnčiar, Andrej, podpredseda NR SR (2019-04-04):
Otázka č. 8 opäť od poslanca Martina Klusa pre ministra obrany Slovenskej republiky Petra Gajdoša, ktorého sa pýta: „Vážený pán minister, stretli ste sa vy alebo vaši štátni tajomníci, prípadne náčelník Generálneho štábu s predstaviteľmi US Air Force Europe? Vysvetlili ste im našu pozíciu k jednotlivým projektom? Ak nie, prečo nepozvete veliteľa US Air Force Europe na Slovensko?“
Cmorej, Peter, poslanec NR SR (2022-10-04):
Ďakujem pekne. Tak ja ešte chvíľočku zotrvám pri tých predčasných starobných dôchodkoch, lebo teda prišiel aj Boris, ktorý to tu vedie. Pán predseda, vy viete, že idete predložiť pozmeňujúci návrh, ktorým poškodíte dôchodcov, ktorí idú do predčasného starobného dôchodcu, teda dôchodku? (Ruch v sále.) Lebo doteraz, keď ste išli do predčasného starobného dôchodku... (Prerušenie vystúpenia predsedajúcim.)
Suja, Miroslav, poslanec NR SR (2020-04-24):
Ďakujem za slovo, pán predsedajúci. Pán kolega, myslím si, že je ešte skoro tvrdiť, že ste niečo dosiahli oproti predchádzajúcim, lebo myslím si, že v súčasnej dobe ste ešte nedosiahli nič, nebol na to čas. Držím vám palce a uvidíme po štyroch rokoch, či dosiahnete to, čo ste tu všetci tvrdili, že táto vláda vyrieši rómsku otázku. Držím vám palce, lebo to je hlavný problém, nie ostatné menšiny. Takže na to sa pozrieme. Takže teraz tvrdiť z vašej strany, že už ste to dosiahli, ešte, prepáčte, ešte nie, ale držím vám palce. A ak chcete vy, aby vo svojom jazyku mohli hovoriť národnosti, kde je aspoň 20 %, tak ja si neviem predstaviť, keď napríklad v Detve by to aj mohlo byť, keď sa prihlásia všetci Rómovia k svojej národnosti a keby aj nie, neviem, či tam teraz sú poslanci a začali by hovoriť v rómskom jazyku, ako im bude rozumieť tých zvyšných 80 alebo 90 %? Ako neviem si to dosť dobre predstaviť, by som to chcel vysvetliť. Či budú musieť tie obce a mestá si zabezpečiť tlmočníkov, ktorí to potom budú tým ostatným poslancom prekladať, či to nebude veľká záťaž na také rozpočty obcí. Možno mestá by to zvládli. To by som chcel vedieť, že ako technicky to chcete zvládnuť. A nemusíme sa pozerať na menšiny ako na riziká. Nemusíme. Ale keď nejaké riziko tam je alebo už sa niečo stalo, tak to potom musíme, musíme konať, nemôžme sa tváriť, že nič a ideme ukameňovať policajtov, keď zasiahnu. To znamená, nemali by sme sa pozrieť ako na riziká, ale už keď niečo sa vysrstirilo, povedané, tak potom nemôžme napádať tých policajtov, že si nekonali správne. Ďakujem.